Document ID: 32014R0355

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 355/2014 ΤΗΣ ΕΠΙΤΡΟΠΉΣ
της 8ης Απριλίου 2014
σχετικά με την τροποποίηση του κανονισμού (ΕΚ) αριθ. 1235/2008 της Επιτροπής για τον καθορισμό των λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τους όρους εισαγωγής βιολογικών προϊόντων από τρίτες χώρες
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 33 παράγραφος 3 και το άρθρο 38 στοιχείο δ),
Εκτιμώντας τα ακόλουθα:
(1)
Το παράρτημα IV του κανονισμού (ΕΚ) αριθ. 1235/2008 της Επιτροπής (2) παραθέτει τον κατάλογο των φορέων και των αρχών ελέγχου που είναι αρμόδιοι για τη διενέργεια ελέγχων και την έκδοση πιστοποιητικών στις τρίτες χώρες για τους σκοπούς της ισοδυναμίας. Βάσει των νέων πληροφοριών τις οποίες έλαβε η Επιτροπή από φορείς και αρχές ελέγχου που απαριθμούνται στο παράρτημα αυτό, θα πρέπει να γίνουν ορισμένες τροποποιήσεις στον κατάλογο.
(2)
Η Επιτροπή εξέτασε τις αιτήσεις καταχώρισης στον κατάλογο του παραρτήματος IV του κανονισμού (ΕΚ) αριθ. 1235/2008 που παρελήφθησαν έως τις 31 Οκτωβρίου 2012 και έως τις 31 Οκτωβρίου 2013. Θα πρέπει να περιληφθούν στον κατάλογο αυτό οι φορείς και οι αρχές ελέγχου για τους οποίους η επακόλουθη εξέταση όλων των πληροφοριών που ελήφθησαν οδήγησε στο συμπέρασμα ότι πληρούσαν τις σχετικές απαιτήσεις.
(3)
Το άρθρο 10 παράγραφος 2 του κανονισμού (ΕΚ) αριθ. 1235/2008 προβλέπει ότι ο κατάλογος περιέχει, για κάθε φορέα ή αρχή ελέγχου, όλες τις πληροφορίες που είναι αναγκαίες για την επαλήθευση της υποβολής σε έλεγχο των προϊόντων που διατίθενται στην ενωσιακή αγορά από φορείς ή αρχές ελέγχου, αναγνωρισμένους σύμφωνα με το άρθρο 33 παράγραφος 3 του κανονισμού (ΕΚ) αριθ. 834/2007. Σύμφωνα με το άρθρο 12 παράγραφος 1 στοιχείο α) του κανονισμού (ΕΚ) αριθ. 1235/2008, ο φορέας ελέγχου «Institut für Marktökologie (IMO)» ενημέρωσε την Επιτροπή για την αλλαγή της επωνυμίας του σε «IMO Swiss AG», από την 1η Ιανουαρίου 2013. Η αλλαγή αυτή θα πρέπει να συμπεριληφθεί στο παράρτημα IV του κανονισμού (ΕΚ) αριθ. 1235/2008.
(4)
Όπως προβλέπεται στον εκτελεστικό κανονισμό (ΕΕ) αριθ. 586/2013 της Επιτροπής (3), η προθεσμία για την υποβολή των ετήσιων εκθέσεων για το 2012 από τους φορείς και τις αρχές ελέγχου ήταν η 30ή Απριλίου 2013. Ο φορέας ελέγχου «Center of Organic Agriculture in Egypt» δεν διαβίβασε την ετήσια έκθεσή του έως την εν λόγω ημερομηνία. Η Επιτροπή χορήγησε συμπληρωματική προθεσμία στον φορέα ελέγχου «Center of Organic Agriculture in Egypt» για την υποβολή της ετήσιας έκθεσής του, αλλά έως τις 4 Νοεμβρίου 2013 δεν είχε λάβει την εν λόγω έκθεση. Λαμβανομένων υπόψη των ανωτέρω, σύμφωνα με το άρθρο 12 παράγραφος 2 του κανονισμού (ΕΚ) αριθ. 1235/2008 ο φορέας ελέγχου «Center of Organic Agriculture in Egypt» θα πρέπει να διαγραφεί από τον κατάλογο του παραρτήματος IV.
(5)
Επομένως, το παράρτημα IV του κανονισμού (ΕΚ) αριθ. 1235/2008 θα πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΚ) αριθ. 1235/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Απριλίου 2014.

Labels: 3
17
5
6